
Η φωνή και οι διεκδικήσεις των μελών ΕΕΠ-ΕΒΠ και των Σωματείων μας θα ακουστεί ξανά και πιο δυνατά μέσα στα Υπηρεσιακά Συμβούλια!
Στις 7 Νοέμβρη εκλέγουμε για πρώτη φορά αιρετό στο ΚΥΣΕΕΠ και στα ΠΥΣΕΕΠ με την Αγωνιστική Συσπείρωση ΕΕΠ-ΕΒΠ!
Ούτε μια ψήφος χαμένη!
Συναδέλφισσες- συνάδελφοι,
με την ψήφο μας στις εκλογές για Υπηρεσιακά Συμβούλια βάζουμε ξανά μπροστά τις ανάγκες του κλάδου και των μαθητών μας. Δίνουμε απάντηση στην κυβερνητική πολιτική που μας εξουθενώνει, απαξιώνει το επάγγελμά μας και υπονομεύει τη μόρφωση των παιδιών μας!
Στέλνουμε και με αυτό τον τρόπο μήνυμα στην κυβέρνηση και στα κόμματα που υποστηρίζουν αυτή την πολιτική ότι δεν πάει άλλο, δε συμβιβαζόμαστε με αυτή την κατάσταση, απαιτούμε να ζούμε και να δουλεύουμε με αξιοπρέπεια. Όλοι οι ΕΕΠ-ΕΒΠ που καθημερινά δίνουμε τον καλύτερό μας εαυτό, σε αντίξοες συνθήκες, να υποστηρίξουμε τα παιδιά του λαού δε θα συνηθίσουμε στην αποκρουστική εικόνα γύρω μας να «χορεύουν» τα δισεκατομμύρια για φοροαπαλλαγές, πολεμικούς εξοπλισμούς, για κέρδη των λίγων και την ίδια στιγμή το κάδρο της καθημερινότητάς μας να ζωγραφίζεται με τα πιο μελανά χρώματα, τους μισθούς πείνας, την ακρίβεια, την ενεργειακή φτώχεια, τις ανατιμήσεις.
Τα χιλιάδες κενά, οι συγχωνεύσεις, τα πολυπληθή τμήματα, η εργασιακή εξουθένωση, οι συνεχείς μετακινήσεις από σχολείο σε σχολείο, οι υποχρεωτικές υπερωρίες και οι αναθέσεις, η εντατικοποίηση, ο διοικητικός αυταρχισμός, οι άδειες άσκησης ιδιωτικού έργου και μια ολοένα διογκούμενη γραφειοκρατία, όλα τα παραπάνω που έχουν άμεση σχέση με την κυβερνητική πολιτική στην εκπαίδευση αποτυπώνονται πολλές φορές και στις αποφάσεις των Υπηρεσιακών Συμβουλίων!Τα Υπηρεσιακά Συμβούλια είναι 5μελή συλλογικά διοικητικά όργανα που παίρνουν αποφάσεις για την καθημερινή εργασιακή ζωή των  εκπαιδευτικών. Αποτελούνται από 3 διορισμένα μέλη της διοίκησης και δύο αιρετούς εκπροσώπους των εκπαιδευτικών. 
Λειτουργούν σε 2 επίπεδα: τα ΠΥΣΕΕΠ σε επίπεδο Περιφερειακής Διεύθυνσης και το ΚΥΣΕΕΠ σε κεντρικό επίπεδο.
Ανάλογα με την αρμοδιότητά τους, εξετάζουν και αποφασίζουν ή γνωμοδοτούν για ζητήματα όπως οι οργανικές θέσεις, οι υπεραριθμίες, οι τοποθετήσεις, οι διαθέσεις, οι μετακινήσεις, οι αποσπάσεις και οι μεταθέσεις των εκπαιδευτικών, άδειες.






Τι αιρετό χρειάζεται ο κλάδος
Ο κλάδος χρειάζεται αιρετούς που θα είναι πραγματικά «το μάτι, το αυτί και η φωνή των Σωματείων και των συναδέλφων» μέσα στα Υπηρεσιακά Συμβούλια. 
· Αιρετούς που θα ενημερώνουν έγκαιρα τους συναδέλφους.
· θα λογοδοτούν στα σωματεία και από κοινού θα οργανώνουν τις διεκδικήσεις μας.
· θα απαιτούν διαφάνεια στις διαδικασίες και θα παρεμβαίνουν αποφασιστικά απέναντι σε κάθε αυθαιρεσία και παραβίαση εργασιακών δικαιωμάτων.
Οι αιρετοί της Αγωνιστικής Συσπείρωσης ΕΕΠ-ΕΒΠ στα Υπηρεσιακά Συμβούλια, δεσμεύονται να
· σπάνε το λεγόμενο «απόρρητο» των συνεδριάσεων, να ενημερώνουν για όσα συζητούνται και αποφασίζονται και να μεταφέρουν τις θέσεις, τις αποφάσεις και τις διεκδικήσεις του κλάδου.
· παρεμβαίνουν σε όλα τα ζητήματα που καθορίζουν την υπηρεσιακή ζωή των εκπαιδευτικών και των μαθητών σύμφωνα με τις σύγχρονες μορφωτικές ανάγκες των παιδιών μας και την ανάγκη να ζούμε και να εργαζόμαστε με αξιοπρέπεια. 
· μην αποδέχονται ως τετελεσμένες αυθαίρετες αποφάσεις της διοίκησης, αλλά θα ενημερώνουν και θα οργανώνουν τις διεκδικήσεις μαζί με τα  σωματεία.  
Οι υποψήφιοι αιρετοί της Αγωνιστικής Συσπείρωσης ΕΕΠ-ΕΒΠ μπορούν να εγγυηθούν για όλα τα παραπάνω γιατί:
· δεν έχουν δεσμεύσεις απέναντι στη διοίκηση και το ΥΠΑΙΘΑ. 
· δεν υπηρετούν από κανένα πόστο τις αντιλαϊκές πολιτικές των κομμάτων που κυβέρνησαν και ευθύνονται για την κατάσταση που βιώνουμε σήμερα.
· αγωνίζονται μαζί με όλο τον λαό για σχολείο που θα μορφώνει και δε θα εξοντώνει, για να μπουν στο επίκεντρο οι δικές μας ανάγκες κόντρα στην πολιτική που τις αντιμετωπίζει ως κόστος. 
· δε βλέπουν στο πρόβλημα του/της συνάδελφου την ευκαιρία δημιουργίας πελατειακών σχέσεων.
· τους γνωρίζει οι συνάδελφοι από την καθημερινή πάλη που δίνουν στους ΣΕΕΠΕΑ για μόρφωση, δουλειά, ζωή με αξιοπρέπεια, μπροστά σε κάθε «μικρό» ή «μεγάλο» πρόβλημα.
Συναδέλφισσες-συνάδελφοι,
τα τελευταία χρόνια έλλειψε μέσα στα Υπηρεσιακά Συμβούλια η φωνή εκείνων που θα συγκρούονται με την αντιεκπαιδευτική πολιτική, θα στέκονται απέναντι στον διοικητικό αυταρχισμό. Σε πολλές περιπτώσεις ο αιρετός, αντί να αποτελεί στήριγμα των συναδέλφων απέναντι στη διοίκηση, μετατράπηκε σε μεσάζοντα, παράγοντα ή μακρύ χέρι της διοίκησης. Στην καλύτερη περίπτωση περιορίστηκαν σε μια τυπική διαφωνία χωρίς να ενημερώσουν στις περισσότερες περιπτώσεις το σωματείο στο οποίο ανήκουν, ώστε να υπάρξει συλλογική παρέμβαση!
Δεν κάνουμε βήμα πίσω από τις θέσεις μας. Με τη συμμετοχή μας, αυτή τη φορά, σε μια διαδικασία που με ευθύνη του ΥΠΑΙΘΑ είναι αποκλειστικά ηλεκτρονική, κλιμακώνουμε τον αγώνα για πραγματική, γνήσια εκπροσώπηση όλου του κλάδου. Η ψήφος στο αγωνιστικό ψηφοδέλτιο θα είναι και η πιο δυνατή απαίτηση για δια ζώσης εκλογές με άδεια και μαζική συμμετοχή. Η εκλογή μαζικά αιρετών της Αγωνιστικής Συσπείρωσης ΕΕΠ-ΕΒΠ θα είναι και η μέγιστη δυνατή πίεση σε αυτή την προσπάθεια. Χωρίς τη συμμετοχή μας και την ανατροπή της κατάστασης που έχει δημιουργηθεί εδώ και χρόνια τα πράγματα θα έμεναν παγιωμένα στη σημερινή εικόνα. Τώρα πολλά μπορούν να αλλάξουν.
· Για να στείλουμε σαφές μήνυμα απέναντι στις δυνάμεις της ανάθεσης και της αδράνειας. Την απάντηση στο ερώτημα «τι πρέπει να γίνει σήμερα» τη δίνουμε όλοι μαζί μέσα στη δράση, μέσα στην οργάνωση της πάλης και της διεκδίκησης, στη σύγκρουση με αυτό το σάπιο κράτος και τις κυβερνήσεις του. Μην ανέχεσαι λοιπόν όσα και όσους σου μαυρίζουν τη ζωή!
· Για να σπάσει η  λογική -που καλλιεργείται από τις άλλες δυνάμεις-, του «τίποτα δεν αλλάζει», του συμβιβασμού γιατί «έτσι είναι τα πράγματα»,  της αυταπάτης για μια δήθεν καλύτερη διαχείριση από Κυβερνήσεις και Υπουργούς που κατά τα άλλα έχουν τσακίσει τα δικαιώματά μας. 
Στις 7 Νοέμβρη αποφασίζουμε αν μέσα στα Υπηρεσιακά Συμβούλια θα ακουστεί πιο δυνατά και αποφασιστικά η φωνή του κλάδου. Είναι στο χέρι μας!

